Text © Ján Marton, 2019

V roku 2019 vydalo vydavateľstvo © HladoHlas Group, spol. s r. o.
ako svoju 102. publikáciu
Jazyková úprava Anna Fričová
Zalomenie vnútra Pavel „Hirax“ Baričák
Autor fotografie na obálke Besmir Hamiti
Autor fotografie autora na obálke Zoltán Varga
Zalomenie obálky Pavel „Hirax“ Baričák
Vydanie prvé, Martin 2019
Vytlačila Tlačiareň P+M, Turany

Objednávky:
HIRAX Shop, Rumunskej armády 1/6, Martin 036 01
www.hladohlas.sk, objednavky@hladohlas.sk

Kontakt na autora:
Facebook: Ján Marton (autor)

ISBN 978-80-82616-002-7

„Násobíš ticho vlastným mlčaním

stojíš v slepej uličke a nevieš čo s tým

všetko zdá sa zrazu ako v inom storočí

niekto zhasol hviezdy a svet sa zdá byť nemožný.“

HT (Mosty, 1997)

Venované Tebe a TICHU

Stereo a Mono

Na svete sú

tichá

a vresky

plné

pohyblivých

tvárí.

Zaspávam ti

v myšlienke

a čakám na

prvý deň.

Kedy sa len zobudím

a neopýtam.

Oči mi padajú

do závejov

a ja ti stekám

po ľavej

strane tvojich skál.

Na svete sú tichá

a vresky.

Mono a stereo.

Ty a ja.

Obloha a ten ostatok.

A akoby nás bolo málo,

vlci vo mne vyjú

na tvoju svorku

utíchajúcich krokov.

Vlci a tigre. Levy.

A je pondelok.

A v Spišskej Novej Vsi je zatvorená ZOO.

Peklo je moja nocľaháreň

Môj sen

už dohral

predstavenie

o karikatúrach pekla.

Opitý tmou

ako ruský patriot z vodky.

Opitý tmou

a pokušeniami.

Výkalmi stredoveku

môjho nepokoja.

Doráňaný

a živý. A živý.

Píšem list:

Odchádzam

do neznáma.

Tam, kde hladina

bozkáva lono oblohy.

Kde tiene fajčia

budúcich opilcov

a magma mojej lávy

neľútostne tečie.

Do teba.

Bojím sa dní a ľudí.

Bojím sa.

Pripíjam na samotu.

Vnímam to zaživa.

Bez okolkov a náhrad.

Už dohral predstavenie

môj sen. Môj sen i kat.

Opitý tebou.

Odchádzam.

Už ti to nikdy nepoviem.

Nevyslovím a nenapíšem.

Je čas.

Slnko mi vyteká zo žíl.

Koniec ukážky